מנהיג להקת הפאנק-רוק המיתולוגית מת בביתו שבאנגליה בגיל 50. סיבת המוות טרם התבררה. "הוא היה פרפורמר רב-עוצמה ותמלילן בסדר הגודל של דילן"
ג'ו סטראמר, הסולן ומי שכתב יחד עם הגיטריסט מיק ג'ונס את שירי להקת "הקלאש", מת אתמול בביתו שבסומרסט במערב אנגליה מסיבות לא ברורות. הוא היה בן 50 במותו. "אנחנו לא יודעים את סיבת המוות, אבל אנחנו מאמינים כי הוא הלך לעולמו בשלווה", אמר היום (יום ב') דוברו של סטראמר.
סטראמר, שנולד כג'ון גראהאם מלור באנקרה, טורקיה, הגיע להכרה ציבורית בחצי השני של שנות ה-70 כמנהיג להקת הפאנק המיתולוגית "הקלאש". עד לפירוקם בחצי השני של האייטיז, ניפקו "הקלאש" קטלוג של קלאסיקות פאנק הנחשבות כיום לחלק משמעותי מהקנון המוזיקלי של מוזיקת הרוק. "הקלאש" חיברו בין סגנונות מוזיקליים שונים, ביניהם רוקבילי, רגאיי, דאב וג'אז לבין אמירה פוליטית ניאו-מרקסיסטית. בעוד "הסקס פיסטולס" נחשבה ללהקת החשובה של תנועת הפאנק, היתה "הקלאש" להקת הרוק הכי חשובה מבין להקות הפאנק. ובעוד הפיסטולס הציגו ניהיליזם, "הקלאש" פשוט רצו לתקן את העולם. בניגוד לרוב להקות הפאנק הבריטיות, "הקלאש" זכו להצלחה מסחרית וביקורתית גם באמריקה. חברי הלהקה מעולם לא הגיעו למעמד של סופרסטארים, אבל "הקלאש" נחשבת עד היום, כמו הפיסטולס, ללהקה משפיעה וחשובה, זו שהחזירה בסוף שנות ה-70 את התשוקה למוזיקת הרוק.
סטראמר, בנו של דיפלומט בריטי, כתב כמה מלהיטיה הגדולים של "הקלאש". "הוא היה אחת הדמויות הכי חשובות במוזיקה הבריטית המודרנית. פרפורמר רב עוצמה ותמלילן בסדר גודל של בוב דילן", אמר פאט גילבר, עורך המגזין "מוג'ו". "המוזיקה שלו היתה מנחמת, הציעה חזון וגובתה באג'נדה לשינוי העולם למקום טוב יותר. הייתי מזועזע לשמוע על מותו".
הקלאש הוקמו ב-76' על-ידי סטראמר, הגיטריסט מיק ג'ונס, נגן הבס פול סימונון והמתופף טרי צ'יימס, וזכו במהרה להצלחה גדולה הן בקרב הקהל והן בקרב המבקרים. המגזין האמריקני "רולינג סטון" הכתיר את אלבום הבכורה של הלהקה, שנשא את שם הלהקה ויצא ב-77', כ"אלבום הדפיניטיבי של הפאנק". האלבומים הבאים, "Give 'Em Enough Rope", והאלבום הכפול "London Calling" הפכו גם הם לקלאסיקות פאנק. לאחר פירוק הלהקה, עסק סטראמר בכתיבת מוזיקה לסרטים ולפרוייקטים מגוונים אחרים ואף הוציא ארבעה אלבומי סולו שזכו לתגובות מעורבות.
לאחרונה ערך סטראמר סיבוב הופעות עם להקה חדשה "The Mescaleros", והופיע בנובמבר בקונצרט צדקה לצד מיק ג'ונס, איתו התאחד לראשונה מזה 15 שנה. זמן קצר לפני מותו, שיתף סטראמר פעולה עם סולן יו-2 , בונו, ואיש היוריתמיקס דייב סטיוארט, בכתיבת שיר מחווה כהוקרה לפעילותו של נלסון מנדלה. בשנה הבאה, אמורים היו הקלאש להיכנס להיכל התהילה של הרוק, והיתה תקווה לאיחוד ומסע הופעות חדש. סטראמר הותיר אחריו אישה, שתי בנות ובת חורגת.